הידעת???

הידעת כי קטנוע 125 סמ"ק יכול ליסוע יחד עם נינג'ה??

ביום שבת ה- 13/10/2001 בשעה 9:00 בדיוק יצאו 34 דו גלגליים לטיול לכיוון מזרח ודרום הארץ, במסגרת טיולי אלחנן וקארין בע"מ (קשורים למועדון או לא קשורים – זו כנראה לא השאלה…)סקירה חפוזה הייתה מגלה חתך די מייצג של כלים דו גלגליים הנעים בכבישי הארץ, החל בקטנועים, עבור דרך אופנועי כביש, ודו שימושיים ממגוון היצרנים הארופאיים והיפניים, ועד חיות הכביש והקסטומים – מראה מרהיב.

הידעת כי אופנוע כביש יכול לנוע על דרכי עפר וכבישים מחורצים??

מסתבר שרוב דרכי הגישה בטיול, ליער צרעה ולאתר בקיבוץ הל"ה הינן ללא אספלט – שיאכלו קצת אבק אומרים לבטח האחראים…
מסעיר לא פחות הם הכבישים המחורצים. אתה נוסע להנאתך, ולפתע דואגים אנשי מע"ץ להפיג את השיגרה – "הנה הכנו לך הפתעה-חריצים בעומק של צוואר של ג'ירף על הכביש, שלא תגיע חס וחלילה למסקנה שכביש תקין הוא עובדה מובנת מאליה".
וכאן הזמן לעשות פסק זמן, ולהגיע לפינה הלימודית שלנו – בכביש מחורץ על-פי אלחנן יש לתת כל הזמן גז, כך עובר שיווי המשקל מהגלגל הקדמי לאחורי, וכתוצאה-קל יותר לשמור על יציבות האופנוע (בטיול הבא יהיה בחינה על נושא זה-לכן נא לשנן היטב).

הידעת כי אופנוענים מסוגלים ללכת גם ברגל??

מסתבר שכשמורידים את האופנוען על 2 רגליו, הוא מסוגל גם להשתמש בהן חוץ מהעברת הילוכים ובלימה (חס וחלילה שזה יובן לא נכון – אין הכוונה להליכה מאומצת). 
יישום מפתיע של עובדה זו אירע במבוך המלך דוד בקיבוץ הל"ה בעמק האלה – מבוך מדהים וגדול הבנוי כולו משיחי תירס ומעוצב בצורת המלך דוד מנגן בכינור. אורך מסלוליו הכולל (למי שטועה בניווט כמובן) מגיע ל5.5  ק"מ, והשוטטות בו (על הרגליים) תוך חיפוש תשובות לכתבי חידה אורכת כמה שעות טובות.

הידעת כי טיולי הרגועים של אלחנן הם כיף לא נורמלי??

טוב, פה אני בטח לא מגלה שום דבר חדש. האווירה, האנשים, הנינוחות, התכנון הקפדני, כל אלו יוצרים חוויה שאני אישית מחכה ומצפה לה כל חודש מחדש.
עוד פרטים וחוויות רבות נשארו – הפגישה המקרית עם טוביה באחת מחניות התדלוק – שנראה נדהם לראות כל-כך הרבה משתתפים בטיול, ארוחת הצהריים והדרך המדהימה שבאה אחריה תוך חציית דרכים בתוך יער להב כשהשקיעה משחקת איתנו תופסת, חניות הביניים האחרות,  הסיפורים מאחורי האנשים ועוד ועוד…
אז נתראה בטיול הבא שייצא בתאריך 2001 - 11 - 24 .
כתב: יובל קנון
תודות:
  -  לרוני ברונר על תכנון המסלול
 -	ליהודה טל על המירסים ודפי תוכנית הטיול
 -	 לגדי גורפינקל על דפים נוספים
 -	 לאבי אדמסקי ואלון על שרותי הגרר
 -	 לאורן קוסלובסקי על הווסטים
 -	 לאמיתי ונטמן, עמית גניש, איציק כהן, גנדי ווירן, אילן שוובה על סימון הצמתים בסבלנות ואהבה
 -	 לקרין זוגתי על תפקיד המאספת
 -	 ואם שכחתי מישהו - סליחה
אלחנן שרון